Mikkel Hansen er tilbage. Den danske håndboldstjerne sprudlede, da han med otte scoringer og et hav af assists spillede en stor rolle i Aalborg Håndbolds pokalsejr over TTH Holstebro søndag aften. Særligt i første halvleg af opgøret viste Mikkel Hansen sig flot frem. Den 35-årige spilstyrer blev sparet efter pausen, men han måtte i aktion igen, da TTH kom tættere på Aalborg, og til slut var Hansen med til at sikre en sejr på 35-32. - Efter et kvarter af anden halvleg kunne Stefan Madsen godt se, at det hang ikke rigtig sammen. Vlah og Nilsson fik ikke den samme dynamik i det – så ind med Mikkel Hansen. Også på assist-spillet var han helt suveræn, siger TV 2 Sports håndboldekspert Bent Nyegaard efter opgøret. Og Nyegaard hæfter sig også ved, at Hansen så skarp ud, selvom han var omgivet af flere nye holdkammerater. - Det er en ny konstellation. Han ved, at han har hurtigere fødder omkring sig. Vlah gav eksempler på det. Lukas Nilsson gjorde. Men det overblik der … og sådan er det med Mikkel Hansen. - Jeg glæder mig uendelig meget over at se ham, at han er deroppe nu. Også ambitionen. Ind i timeouts og sige: "Nej, vi kører det og det og det." Så ja, dejligt, lyder det fra Bent Nyegaard. I pokalturneringens kvartfinaler står Aalborg Håndbold over for Skjern Håndbold. Hårdt arbejde op til sæsonstarten I juli vendte Mikkel Hansen tilbage til træningen med holdkammeraterne, og siden er der arbejdet hårdt på at blive klar til sæsonstarten. - Det går rigtig godt efter en rigtig, rigtig god opstart, synes jeg. Det ser fornuftigt ud. - Jeg synes generelt set, at vores hold er blevet spillet godt sammen, og det har selvfølgelig krævet lidt tid, idet vi har rigtig mange nye spillere –rigtig dygtige spillere – der er kommet ind, sagde Mikkel Hansen til TV 2 Sport inden søndagens pokalopgør. Allerede inden sæsonens første turneringskamp viste Mikkel Hansen højt niveau, da han blev Aalborg-topscorer i træningsopgøret mod Flensburg-Handewitt 18. august. Og det høje niveau fra Mikkel Hansen får Aalborg Håndbold vel sagtens brug for, når klubben spiller Super Cup mod GOG onsdag aften – et opgør, der kan ses på TV 2 Sport og TV 2 Play fra 20.30.

Opsummering:
Mikkel Hansen spillede søndag sin første turneringskamp siden februar.